CELEX: 52017PC0226
Language: lv
Date: 2017-05-02
Title: Priekšlikums PADOMES ĪSTENOŠANAS LĒMUMS, ar ko izklāsta ieteikumu par iekšējo robežu pagaidu kontroles pagarināšanu ārkārtas apstākļos, kas apdraud Šengenas zonas vispārējo darbību

EIROPAS KOMISIJA
            Briselē, 2.5.2017
            COM(2017) 226 final
            2017/0095(NLE)
            Priekšlikums
            PADOMES ĪSTENOŠANAS LĒMUMS,
            ar ko izklāsta ieteikumu par iekšējo robežu pagaidu kontroles pagarināšanu ārkārtas apstākļos, kas apdraud Šengenas zonas vispārējo darbību
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Vairākas ES dalībvalstis 2015. gadā atjaunoja pagaidu robežkontroli, reaģējot uz rekordlielām Eiropas Savienībā ierodošos migrantu plūsmām un ievērojamu sekundāro kustību. Šī situācija bija nopietns apdraudējums sabiedriskajai kārtībai vai iekšējai drošībai vairākās Šengenas valstīs
                     1
                  . 
               
               
                  Apdraudējumu iemesls bija būtiski trūkumi efektīvas robežkontroles nodrošināšanā dažās Savienības ārējās robežas daļās, kā rezultātā tika apdraudēta visas Šengenas zonas darbība. Saskaņā ar Šengenas Robežu kodeksa 29. pantu tika pieņemta saskaņota pieeja ES līmenī, izmantojot pēc Komisijas priekšlikuma
                     2
                   sniegtu Padomes ieteikumu
                     3
                   piecām visvairāk skartajām Šengenas valstīm (Austrijai, Vācijai, Dānijai, Zviedrijai un Norvēģijai) saglabāt samērīgu pagaidu robežkontroli šo valstu iekšējo robežu ierobežota skaita posmos. 
               
               
                  Šengenas Robežu kodeksa 29. panta piemērošana un saskaņotas pieejas ES līmenī pieņemšana attiecībā uz pagaidu robežkontroli bija iekļauta iniciatīvās, kas uzskaitītas ceļvedī „Atpakaļceļš uz Šengenu”
                     4
                  , kura mērķis bija izveidot apstākļus visu iekšējo robežu kontroles atcelšanai un pēc iespējas drīz atsākt Šengenas zonas darbību normālā režīmā.
               
               
                  Padome sākotnēji ieteica sešu mēnešu laikposmā saglabāt samērīgu pagaidu robežkontroli. Padome saskaņā ar 29. pantu divas reizes pagarināja sava ieteikuma
                     5
                   darbības termiņu attiecībā uz šīm piecām Šengenas valstīm – katru reizi par trim mēnešiem. Tajā pašā laikā Padome atzīmēja, ka, pateicoties dažādiem pasākumiem, ir panākti uzlabojumi vispārējā situācijā. Tāpēc uz atjaunoto robežkontroli tika attiecināti stingrāki nosacījumi un attiecīgajām Šengenas valstīm uzlikts pienākums sagatavot detalizētus ikmēneša ziņojumus. 
               
               
                  Ja ārkārtas apstākļi turpinās, atbilstoši Šengenas Robežu kodeksa 25. un 29. pantam šo laikposmu var vēlreiz pagarināt saskaņā ar 29. pantā izklāstītajiem nosacījumiem un procedūru.
               
               
                  Padomes pieņemtie ieteikumi neskar papildu iespējas, kuras visām dalībvalstīm, tostarp piecām skartajām Šengenas valstīm, ir pieejamas saskaņā ar vispārējiem noteikumiem par iekšējo robežu kontroles pagaidu atjaunošanu gadījumā, ja rodas vēl kāds nopietns sabiedriskās kārtības vai iekšējās drošības apdraudējums, kas nav saistīts ar trūkumiem ārējās robežas pārvaldībā. Piemēram, šajā laikposmā Francija, uz kuru ieteikumi neattiecās, atjaunoja un saglabāja robežkontroli pie visām tās iekšējām robežām, pamatojoties uz iemesliem, kas saistīti ar pastāvīgiem terorisma draudiem. Pēc teroristu uzbrukuma Stokholmā Zviedrija paziņoja par pagaidu robežkontroles atjaunošanu pie visām savām iekšējām robežām laikposmā no 2017. gada 7. aprīļa līdz 15. aprīlim.
               
               
                  Komisija pilnībā apzinās, ka migrācijas plūsmas jebkurā ES robežas posmā varētu radīt nopietnu sabiedriskās kārtības vai iekšējās drošības apdraudējumu vienā vai vairākās dalībvalstīs. Šā iemesla dēļ dažādos robežas posmos gan jūrā, gan uz sauszemes tiek veiktas darbības ar mērķi panākt koordinētu rīcību, tostarp veicot papildu pasākumus Vidusjūras centrālās daļas maršrutā
                     6
                  , īstenojot partnerības satvaru un veicot papildu darbības ārējo robežu attiecīgajos posmos. Komisija arī atzīst, ka pēdējos gados ir radušās jaunas drošības problēmas, kā to apliecina pavisam nesen notikušie teroristu uzbrukumi Berlīnē, Stokholmā un Parīzē. Tādēļ jānorāda, ka, lai gan pašreizējais tiesiskais regulējums ir bijis pietiekams, lai risinātu līdz šim konstatētās problēmas, Komisija apsver, vai tas ir pietiekami pielāgots, lai vērstos pret jauniem drošības apdraudējumiem.
               
               
                  Komisija ir apņēmusies turpināt darbu ar mērķi nodrošināt, ka jau ieviestie instrumenti tiek pilnībā izmantoti, kā arī strādāt pie vajadzīgajām jaunajām iniciatīvām, lai vēl vairāk stabilizētu situāciju, paturot prātā to, ka pagarinātas iekšējo robežu kontroles trūkumi, proti, ekonomiskās izmaksas un pilsoņu brīvas pārvietošanās šķēršļi, ir jāsamēro ar rezultātiem, kas gūti līdz šim veiktās iekšējo robežu kontroles gaitā. 
               
               
                  Pašreizējā situācija
               
               
                  Pamatojoties uz ikmēneša ziņojumiem, kurus iesniegušas attiecīgās piecas Šengenas valstis, un visu tās rīcībā esošo informāciju, Komisija var secināt, ka kontrole joprojām ir tikusi veikta ieteikumā izklāstīto nosacījumu ietvaros. Tāpat kā iepriekšējos periodos kontrole ir veikta vienīgi nepieciešamības gadījumā, tā joprojām ir bijusi samērīga un mērķorientēta, tās intensitāte ir bijusi ierobežota, un tā pēc iespējas mazāk ir traucējusi plašai sabiedrībai šķērsot attiecīgās iekšējās robežas. Komisija atzīmē, ka piecas Šengenas valstis savos ziņojumos ir norādījušas nepieciešamību turpināt iekšējo robežu kontroles. Tomēr Komisija arī norāda uz Slovēnijas paustajām bažām par robežkontroles nepieciešamību pie Austrijas un Slovēnijas robežas, jo Slovēnija uzskata, ka kopš iekšējo robežu pagaidu kontroles ieviešanas apstākļi ir ievērojami mainījušies.
               
               
                  Ziņojumi, ko Šengenas valstis iesniedza saskaņā ar 2017. gada 7. februāra ieteikumu,  apstiprina tendenci, kas jau bija vērojama ziņojumos, kuri iesniegti saskaņā ar 2016. gada 12. maija un 2016. gada 11.novembra ieteikumiem (attiecībā uz saņemto patvēruma pieteikumu skaitu vai to personu skaitu, kurām pēc kontroles atteikta ieceļošana), un tādējādi – turpmāku un pakāpenisku situācijas stabilizēšanos. 
               
               
                  To neatbilstīgo ieceļotāju skaits, kuri Eiropas Savienībā ieradušies pāri Grieķijas ārējai robežai, joprojām bija zems arī 2017. gada 7. februāra ieteikuma piemērošanas laikposmā, neraugoties uz nelielu pieaugumu pēdējās pāris nedēļās, kas, iespējams, skaidrojams ar maigākiem un labvēlīgākiem laikapstākļiem. Eiropas Robežu un krasta apsardzes aģentūras
                     7
                   darbības sākšanai un stabilai izvēršanai apvienojumā ar ES un Turcijas 2016. gada 18. marta paziņojuma turpmāku īstenošanu joprojām ir būtiska nozīme šīs situācijas pārvaldībā.
               
               
                  Tomēr ir vajadzīgi turpmāki centieni, lai nodrošinātu, ka tiek pilnībā īstenotas Eiropas Robežu un krasta apsardzes aģentūras spējas aizsargāt Savienības ārējās robežas, pabeidzot aģentūrai pieejamo operāciju īstenošanas instrumentu, jo īpaši obligātās ātrās reaģēšanas rezervju instrumentu izveidi. Ir jāpabeidz arī patlaban īstenotie neaizsargātības novērtējumi, saistībā ar kuriem pirmie ieteikumi attiecīgajām dalībvalstīm, kuros prioritārā kārtā risinātas vissteidzamākās neaizsargātības problēmas, ir paredzēti maija beigās un pirmo simulācijas mācību rezultāti – 2017. gada oktobra beigās. Pēc tam, kad Padome bija apstiprinājusi sarunu pilnvaras, lai ar divām ES kaimiņvalstīm noslēgtu statusa nolīgumu, sarunas ar Serbiju sākās 2017. gada aprīlī. ES sagaida, ka bijusī Dienvidslāvijas Maķedonijas Republika pēc iespējas drīz sāks sarunas.
               
            
            
               Spēkā esošo Dublinas noteikumu piemērošana Grieķijā tiek pakāpeniski atjaunota, sākot no 2017. gada 15. marta. Komisijas ieteikuma
                  8
                īstenošanas nostiprināšanai praksē turpmākajos mēnešos ir nepieciešami papildu centieni, lai nodrošinātu, ka Grieķija pilnībā piedalās Dublinas sistēmā neatkarīgi no turpmākā darba pie šo noteikumu uzlabošanas. 
            
            
               
                  Turklāt Grieķijā joprojām uzturas ievērojams skaits neatbilstīgo migrantu un patvēruma meklētāju (apmēram 60 000). Karstie punkti un nometnes Grieķijā joprojām ir pārpildīti, kam par iemeslu ir lēnā pieteikumu apstrāde; progress pārcelšanas un atgriešanas jomā joprojām ir nepietiekams, lai palīdzētu ievērojami samazināt šos rādītājus un mazinātu spiedienu uz Grieķijas valsts iestādēm. Situācija saistībā ar kustību Rietumbalkānu maršrutā pēdējo nedēļu laikā ir nedaudz stabilizējusies, tomēr tas var arī strauji mainīties maigāku laikapstākļu ietekmē. Dalībvalstis, kas atrodas šajā maršrutā, turpina īstenot pasākumus, kuru mērķis ir risināt iespējamo milzīgo migrācijas plūsmu problēmu, un veido robežu nožogojumus.  
               
               
                  Tādējādi kopējā situācija joprojām ir nestabila, un attiecīgās dalībvalstis vēl aizvien ir pakļautas riskam saistībā ar neatbilstīgo kustību. Lai nostabilizētu situāciju, ir nepieciešami papildu centieni.
               
            
         
         
            
               
                  Tālākā virzība
               
               
                  Neraugoties uz panākto pastāvīgo progresu, vēl nav pilnībā izpildīti nosacījumi, kas izklāstīti ceļvedī “Atpakaļceļš uz Šengenu” nolūkā atcelt pašreizējo kontroli pie iekšējām robežām.
               
               
                  Tāpat kā iepriekšējā periodā Grieķijā esošo migrantu skaits joprojām varētu būt pamats bažām un attaisnot atbilstošu pasākumu saglabāšanu. Situācija gar Rietumbalkānu maršrutu saglabājas nestabila, un dalībvalstis, kuras visvairāk skārusi neatbilstīgo migrantu sekundārā kustība no Grieķijas, joprojām ir pakļautas riskam saistībā ar neatbilstīgo kustību.
               
               
                  Turklāt, kā jau izskaidrots iepriekš, Robežu un krasta apsardzes aģentūras darbības sākšanai ir nepieciešami vēl daži mēneši, lai ļautu aģentūrai pilnībā attīstīt savas spējas un pildīt savu lomu ES ārējo robežu aizsardzībā. 
               
               
                  Lai palīdzētu risināt jautājumu par kavējumiem patvēruma pieteikumu izskatīšanā Grieķijā, ir ievērojami jāpaātrina pārcelšana un atgriešana no Grieķijas un citām dalībvalstīm. Tāpēc Komisija mudina dalībvalstis līdz 2017. gada septembrim īstenot noteiktos mērķus pārcelšanas jomā, lai nodrošinātu visu atbilstīgo kandidātu pārcelšanu.
               
               
                  Tā kā visi iepriekš minētie elementi norāda uz ārkārtas apstākļu turpmāku pastāvēšanu, Komisija uzskata par pamatotu atļaut Austrijai, Vācijai, Dānijai, Zviedrijai un Norvēģijai uz samērīgu laikposmu pagarināt iekšējo robežu pašreizējo kontroli kā ārkārtas pasākumu. 
               
               
                  Šīm Šengenas valstīm ir jāizlemj, vai pagarināt iekšējo robežu kontroli, ņemot vērā, ka šāda kontrole būtu jāizmanto tikai kā galējs līdzeklis. Lai efektīvi pildītu apņemšanos sadarboties ar šīm Šengenas valstīm nolūkā pakāpeniski  atcelt iekšējo robežu pagaidu kontroli, uzlabojot citus, robežkontrolei alternatīvus pasākumus, ko varētu izmantot, lai efektīvi vērstos pret konstatētajiem draudiem, Komisija vienlaikus ar šo ieteikumu pieņem ieteikumu par samērīgām policijas pārbaudēm un policijas sadarbību Šengenas zonā. Šajā dokumentā Komisija izskata ieteikumus par to, kā visas Šengenas valstis var vairāk un labāk izmantot savas policijas pilnvaras visā to teritorijā un pierobežā, kā arī galvenajos Eiropas transporta maršrutos. Minētajā ieteikumā Šengenas valstis ir arī aicinātas pastiprināt policijas pārrobežu sadarbību un policijas veiktas samērīgas pārbaudes šajā teritorijā, tostarp pierobežā. Šajā kontekstā, ņemot vērā, ka Šengenas valstīm var būt nepieciešams veikt operacionālo sagatavošanos attiecībā uz resursiem, uzdevumu pārdali, mūsdienīgu tehnoloģiju iegādi vai vienkārši pašreizējā virziena un ieradumu maiņu, lai pielāgotos jaunajiem apstākļiem, šā ieteikuma īstenošanai ir nepieciešams pietiekams laiks, tāpēc Komisija iesaka, ka tas būtu jāīsteno pēc iespējas drīz un vēlākais – sešu mēnešu laikā.
               
               
                  Līdz šā ieteikuma īstenošanai tiek sagaidīts, ka attiecīgās piecas Šengenas valstis katru reizi izvērtēs, vai pastiprinātas policijas pārbaudes ļautu novērst konstatētos draudus, pirms tiek vēlreiz ieviestas vai saglabātas šādas kontroles. 
               
               
                  Pamatojoties uz šajā posmā pieejamajiem faktiem, tostarp uz novērtējumu par laiku, kas nepieciešams Eiropas Robežu un krasta apsardzes aģentūras darbības pilnīgai sākšanai, un novērtējumu par laiku, kas nepieciešams, lai īstenotu ieteikumu par samērīgām policijas pārbaudēm un policijas sadarbību Šengenas zonā, kā arī ņemot vērā gaidāmos maigākus laikapstākļus, kas var palielināt ES neatbilstīgi ieradušos personu skaitu, un sekundāro kustību, šis galīgais
                     9
                   iekšējo robežu pagaidu kontroles pagarinājums, kura pamatā ir fakts, ka joprojām pastāv  ārkārtas apstākļi, nedrīkstētu pārsniegt sešus mēnešus. 
               
               
                  Priekšlikuma darbības joma
               
               
                  Tām piecām Šengenas valstīm, kuras pašlaik veic iekšējo robežu pagaidu kontroli saskaņā ar Padomes 2017. gada 7. februāra ieteikumu, vajadzētu atļaut turpināt to darīt sešus mēnešus, piemērojot stingrus nosacījumus.  
               
               
                  Ņemot vērā situācijas pastāvīgo stabilizēšanos un mērķi pakāpeniski atcelt iekšējo robežu pagaidu kontroli, attiecīgajām Šengenas valstīm vispirms būtu jāizvērtē, vai apzinātos sabiedriskās kārtības vai iekšējās drošības draudus var pietiekami novērst, pastiprinot policijas pārbaudes to teritorijā, tostarp pierobežā, kā ierosināts Komisijas 2017. gada 3. maija ieteikumā par samērīgām policijas pārbaudēm un policijas sadarbību Šengenas zonā, un robežkontrole pie iekšējām robežām jāatjauno/jāpagarina tikai kā galējs līdzeklis. Būtu regulāri jāizskata iespēja izmantot citus pasākumus, un to izmantošanai būtu jādod priekšroka, jo tie mazākā mērā ietekmē brīvu pārvietošanos Šengenas zonā. Attiecīgajām Šengenas valstīm būtu jāapsver, kuri ir vispiemērotākie instrumenti, tostarp policijas pārbaudes, un savos ziņojumos citām dalībvalstīm, Eiropas Parlamentam un Komisijai jānorāda iemesli, kādēļ izvēle izdarīta par labu robežkontrolei kā galējam līdzeklim.
               
               
                  Attiecībā uz šo ieteikumu paliek spēkā 2017. gada 7. februāra ieteikumā izklāstītās prasības par to, ka attiecīgās dalībvalstis katru nedēļu pārskata kontroļu nepieciešamību, biežumu, vietu un laiku, kā arī par kontroļu pielāgošanu novērstā apdraudējuma līmenim un – attiecīgos gadījumos – to pakāpenisku atcelšanu. Attiecīgajām Šengenas valstīm arī turpmāk vajadzētu regulāri apspriesties ar konkrēto(-ajām) dalībvalsti(-īm), lai nodrošinātu, ka iekšējo robežu kontrole tiek veikta tikai pie tām iekšējās robežas daļām, kur to uzskata par nepieciešamu un samērīgu saskaņā ar Šengenas Robežu kodeksu.
               
               
                  Ar 2017. gada 7. februāra ieteikumu ieviestais pienākums sniegt detalizētus ziņojumus tiks piemērots arī turpmāk. Šā ieteikuma katra īstenošanas mēneša beigās attiecīgajām dalībvalstīm būtu nekavējoties jāziņo Komisijai un Padomei par veikto kontroļu rezultātiem un – vajadzības gadījumā – par šādu kontroļu turpināšanas nepieciešamības izvērtējumu. Šajā ziņojumā būtu vismaz jānorāda kopējais pārbaudīto personu skaits, kopējais ieceļošanas atteikumu skaits pēc šīm pārbaudēm, kopējais pārbaužu rezultātā pieņemto atgriešanas lēmumu skaits un kopējais to patvēruma pieteikumu skaits, kuri saņemti pie iekšējām robežām, kur tika veiktas pārbaudes.
               
               
                  Komisija cieši uzraudzīs ieteikuma piemērošanu un situāciju uz vietas.
               
            
            
               Lai pakāpeniski atceltu iekšējo robežu pagaidu kontroli, Komisija arī uzraudzīs un ņems vērā progresu, kas panākts, attiecīgajām Šengenas valstīm īstenojot ieteikumu par samērīgām policijas pārbaudēm un policijas sadarbību Šengenas zonā.  
            
            
               •Saskanība ar spēkā esošajiem noteikumiem konkrētajā politikas jomā
            
            
               
                  Šis ieteikums veicinās spēkā esošo noteikumu īstenošanu politikas jomā.
               
            
            
               •Saskanība ar citām ES politikas jomām
            
            
               
                  Šis ieteikums ir saistīts ar Savienības iekšējo tirgu un migrācijas un patvēruma politiku.
               
            
         
         
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               Eiropas Parlamenta un Padomes 2016. gada 9. marta Regulas (ES) Nr. 2016/399 par Savienības Kodeksu par noteikumiem, kas reglamentē personu pārvietošanos pār robežām (Šengenas Robežu kodekss) 29. pants.
            
            
               •Subsidiaritāte (neekskluzīvas kompetences gadījumā) 
            
            
               
                  Regulas (ES) Nr. 2016/399 29. pantā ir noteikts, ka Padome pieņem ieteikumu par iekšējo robežu pagaidu kontroli, pamatojoties uz Komisijas priekšlikumu.
               
            
            
               Rīcība Savienības līmenī ir vajadzīga, ja ir apdraudēta telpas bez iekšējo robežu kontroles vispārējā darbība.
            
            
               •Proporcionalitāte
            
            
               
                  Šis priekšlikums paredz vienīgi tos pasākumus, kas ir vajadzīgi noteiktā mērķa sasniegšanai.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi/spēkā esošo tiesību aktu atbilstības pārbaude
            
            
               
                  n.p.
               
            
            
               •Apspriešanās ar ieinteresētajām personām
            
            
               Ņemot vērā priekšlikuma steidzamību, apspriešanās ar ieinteresētajām personām nebija iespējama.
            
            
               •Ekspertu atzinumu pieprasīšana un izmantošana
            
            
               
                  n.p.
               
            
            
               •Ietekmes novērtējums
            
            
               Ņemot vērā paredzēto ierobežoto laikposmu un izskatot attiecīgo Šengenas valstu iesniegtos datus un datus, kas pieejami saistībā ar situāciju Grieķijā, netika sagatavots visaptverošs ietekmes novērtējums.
            
            
               •Normatīvā atbilstība un vienkāršošana
            
            
               
                  n.p.
               
            
            
               •Pamattiesības
            
         
         
            
               
                  Priekšlikuma izstrādē ir ņemta vērā pamattiesību aizsardzība.
               
            
            
               4.IETEKME UZ BUDŽETU
            
            
               
                  Ierosinātais pasākums neietekmē ES budžetu.
               
            
            
               5.CITI ELEMENTI
            
            
               n.p.
            
            
               2017/0095 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko izklāsta ieteikumu par iekšējo robežu pagaidu kontroles pagarināšanu ārkārtas apstākļos, kas apdraud Šengenas zonas vispārējo darbību
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Eiropas Parlamenta un Padomes 2016. gada 9. marta Regulu (ES) Nr. 2016/399 par Savienības Kodeksu par noteikumiem, kas reglamentē personu pārvietošanos pār robežām (Šengenas Robežu kodekss)
                  10
               , un jo īpaši tās 29. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               1)Padome pēc Komisijas priekšlikuma 2016. gada 12. maijā saskaņā ar Šengenas Robežu kodeksa 29. pantu pieņēma Īstenošanas lēmumu, ar ko izklāsta ieteikumu par iekšējo robežu pagaidu kontroli ārkārtas apstākļos, kas apdraud Šengenas zonas vispārējo darbību. 
            
            
               2)Padome ieteica piecām Šengenas valstīm (Austrijai, Vācijai, Dānijai, Zviedrijai un Norvēģijai) sākotnējā sešu mēnešu laikposmā saglabāt samērīgu pagaidu robežkontroli šo valstu iekšējo robežu ierobežota skaita posmos, lai vērstos pret tiem nopietnajiem draudiem sabiedriskajai kārtībai un iekšējai drošībai šajās valstīs, kurus rada trūkumi ārējo robežu kontrolē Grieķijā un to neatbilstīgo migrantu sekundārā kustība, kas ieceļojuši caur Grieķiju un pārvietojas uz citām Šengenas valstīm. Padome pēc Komisijas priekšlikuma šo termiņu pagarināja divas reizes, proti 2016. gada 11. novembrī un 2017. gada 7. februārī, – katru reizi vēl uz trim mēnešiem. 
            
            
               3)Ja ārkārtas apstākļi turpinās, atbilstoši Šengenas Robežu kodeksa 25. un 29. pantam Padomes ieteikto sākotnējo laikposmu var vēlreiz pagarināt. 
            
            
               4)2016. gada 11. novembra ieteikumā un 2017. gada 7. februāra ieteikumā tika noteikts, ka attiecīgajām Šengenas valstīm katru mēnesi jāziņo Komisijai par veikto kontroļu rezultātiem un – vajadzības gadījumā – par šādu kontroļu turpināšanas nepieciešamības izvērtējumu. Šādus ziņojumus Komisija saņēma no visām attiecīgajām Šengenas valstīm. Šajos ziņojumos iekļautā informācija apliecina, ka kontroles joprojām tikušas veiktas ieteikumā noteikto nosacījumu ietvaros. Minētā informācija arī apstiprina situācijas stabilizēšanos šajās valstīs attiecībā uz ieceļošanas atteikumu un kontroļu laikā saņemto patvēruma pieteikumu skaitu.
            
            
               5)Tomēr, neraugoties uz šo progresu, vēl aizvien pilnībā nav izpildīti nosacījumi, kas izklāstīti ceļvedī “Atpakaļceļš uz Šengenu” nolūkā atcelt visas kontroles pie iekšējām robežām un atgriezties pie Šengenas zonas normālas darbības. Grieķijā un Rietumbalkānu maršrutā joprojām uzturas liels neatbilstīgo migrantu skaits, daļa no kuriem nav reģistrēti. Joprojām saglabājas šo migrantu neatbilstīgas sekundārās kustības risks Šengenas zonā.
            
            
               6)Savā paziņojumā „Atpakaļceļš uz Šengenu – Ceļvedis” Komisija identificēja dažādos politikas virzienus, kas jāizstrādā, lai atjaunotu Šengenas zonas pilnvērtīgu darbību. Turpinās Eiropas Robežu un krasta apsardzes aģentūras darbības sākšanas process. Tomēr ir nepieciešamas papildu iemaksas no dalībvalstīm, lai papildinātu aģentūras līdzekļus un ļautu tai pilnībā īstenot savu lomu Savienības ārējo robežu aizsardzībā. Vēl nav sniegti ieteikumi pēc pirmajiem neaizsargātības novērtējumiem. Pašlaik notiek sarunas par statusa nolīgumiem ar Serbiju.
            
         
         
            
               7)Pēc vairāk nekā viena gada ES un Turcijas 2016. gada 18. marta paziņojuma īstenošana turpina sniegt konkrētus rezultātus, kā tas tika apstiprināts piektajā progresa ziņojumā
                  11
               . Tomēr ieceļošanu joprojām ir krietni vairāk nekā atgriešanu no Grieķijas uz Turciju, kas rada papildu spiedienu uz Grieķijas salām. Ir jāturpina progress, kas panākts attiecībā uz citiem minētā paziņojuma elementiem. Tādēļ ir pastāvīgi jāuzrauga šā paziņojumu īstenošana. Tas pats attiecas uz situāciju Rietumbalkānu maršrutā un Rietumbalkānu valstu vadītāju sanāksmē pieņemtā paziņojuma īstenošanu. 
            
            
               8)Attiecīgi joprojām pastāv ārkārtas apstākļi, kas rada nopietnus draudus sabiedriskajai kārtībai un iekšējai drošībai un apdraud Šengenas zonas vispārējo darbību.
            
            
               9)Ņemot vērā iepriekš izklāstītos faktus, šķiet pamatoti saskaņā ar Šengenas Robežu kodeksa 29. pantu kā galēju līdzekli atļaut vēlreiz un galīgi pagarināt pagaidu robežkontroli pie attiecīgajām iekšējām robežām tām Šengenas valstīm, kuras pašlaik veic šādu kontroli, proti, Austrijai, Vācijai, Dānijai, Zviedrijai un asociētajai valstij Norvēģijai. 
            
            
               10)Padome ņem vērā Komisijas ieteikumu par samērīgām policijas pārbaudēm un policijas sadarbību Šengenas zonā, kas arī palīdzēs pakāpeniski atcelt iekšējo robežu pagaidu kontroli ar mērķi atcelt visas iekšējo robežu kontroles un pēc iespējas drīz atsākt Šengenas zonas darbību normālā režīmā, prioritāti piešķirot policijas pārbaudēm, lai pienācīgi novērstu sabiedriskās kārtības vai iekšējās drošības draudus. Padome ņem vērā, ka Komisija iesaka visām Šengenas valstīm īstenot ieteiktos pasākumus  pēc iespējas drīz un vēlākais – sešu mēnešu laikā. 
            
            
               11)Pamatojoties uz aplēsēm par atlikušo laiku, kas vajadzīgs, lai īstenotu plānotos pasākumus, kuru mērķis ir nodrošināt ES ārējo robežu pienācīgu aizsardzību un pienācīgu drošību Šengenas zonā, šis pagarinājums nedrīkstētu pārsniegt sešus mēnešus no šā īstenošanas lēmuma pieņemšanas dienas.
            
            
               12)Dalībvalstīm, kuras nolemj turpināt iekšējo robežu kontroles veikšanu saskaņā ar šo īstenošanas lēmumu, par to būtu attiecīgi jāpaziņo pārējām dalībvalstīm, Eiropas Parlamentam un Komisijai.
            
            
               13)Attiecīgajām dalībvalstīm, pirms tās izvēlas veikt šādu robežkontroli, vajadzētu arī pārbaudīt, vai nevarētu izmanot robežkontrolei alternatīvus un personu brīvu pārvietošanos un preču brīvu apriti mazāk ierobežojošus pasākumus, lai efektīvi vērstos pret konstatētajiem draudiem. Komisija savā ieteikumā par samērīgām policijas pārbaudēm un policijas sadarbību Šengenas zonā aicina Šengenas valstis efektīvāk izmantot savas policijas pilnvaras visā teritorijā, tostarp pierobežā un galvenajos maršrutos, un prioritāti piešķirt policijas pārbaudēm. Tomēr līdz šā ieteikuma īstenošanai attiecīgajām Šengenas valstīm būtu jāinformē par rezultātiem, kas gūti apsvērumos par vispiemērotākajiem instrumentiem, un savos ziņojumos jānorāda iemesli, kādēļ izvēle izdarīta par labu robežkontrolei kā galējam līdzeklim.
            
            
               14)Kontroli saskaņā ar šo īstenošanas lēmumu būtu jāturpina veikt tikai nepieciešamajā apmērā, kontroles intensitāte jāierobežo līdz absolūti nepieciešamajam minimumam un kontrole jāpielāgo apstākļiem. Attiecīgi var paredzēt, ka jebkura plūsmas samazinājuma rezultātā būtu jāpārtrauc kontrole konkrētajos robežas posmos. Pamatojoties uz pastāvīgi atjauninātu riska analīzi un izlūkdatiem, būtu jāveic tikai mērķorientēta kontrole, lai gūtu maksimālu labumu no kontroles un ierobežotu tās negatīvo ietekmi uz brīvu pārvietošanos. Šengenas valstīm, ko skar šīs konkrētajos robežas posmos veiktās kontroles, būtu jāļauj regulāri paust viedokli par šo kontroļu nepieciešamību; Šengenas valstij, kura nolēmusi atjaunot šādas kontroles, būtu jāņem vērā šis viedoklis tad, kad tā izvērtē un pārskata šādu pārbaužu nepieciešamību ar mērķi tās pakāpeniski samazināt.
            
            
               15)Šā īstenošanas lēmuma katra īstenošanas mēneša beigās nekavējoties būtu jānosūta Komisijai pilnīgs ziņojums par veikto pārbaužu rezultātiem, vajadzības gadījumā pievienojot novērtējumu par to turpināšanas nepieciešamību. Šajā ziņojumā būtu jānorāda kopējais pārbaudīto personu skaits, kopējais ieceļošanas atteikumu skaits pēc šīm pārbaudēm, kopējais pārbaužu rezultātā pieņemto atgriešanas lēmumu skaits un kopējais to patvēruma pieteikumu skaits, kuri saņemti pie iekšējām robežām, kur tika veiktas pārbaudes.
            
            
               16)Padome ņem vērā, ka Komisija ir paziņojusi, ka tā cieši uzraudzīs šā īstenošanas lēmuma piemērošanu,
            
            
            
               AR ŠO IESAKA: 
            
            
               1.Austrijai, Vācijai, Dānijai, Zviedrijai un Norvēģijai pagarināt samērīgu pagaidu robežkontroli uz laiku, kas nepārsniedz sešus mēnešus, sākot no šā īstenošanas lēmuma pieņemšanas dienas, pie šādām iekšējām robežām:
            
            
               –Austrijai pie Austrijas un Ungārijas sauszemes robežas un Austrijas un Slovēnijas sauszemes robežas;
            
            
               –Vācijai pie Vācijas un Austrijas sauszemes robežas;
            
            
               –Dānijai Dānijas ostās ar prāmju satiksmes savienojumiem ar Vāciju un pie Dānijas un Vācijas sauszemes robežas;
            
            
               –Zviedrijai Zviedrijas ostās policijas dienvidu un rietumu reģionā un pie Ēresunda tilta;
            
            
               –Norvēģijai Norvēģijas ostās ar prāmju satiksmes savienojumiem ar Dāniju, Vāciju un Zviedriju.
            
            
               2.Pirms lemšanas par šādu kontroļu turpmāku pagarināšanu uz šā ieteikuma pamata attiecīgajām dalībvalstīm būtu jāapmainās viedokļiem ar konkrēto(-ajām) dalībvalsti(-īm), lai nodrošinātu, ka iekšējo robežu kontrole tiek veikta tikai tur, kur to uzskata par nepieciešamu un samērīgu. Turklāt attiecīgajām dalībvalstīm būtu jānodrošina, ka iekšējo robežu kontrole tiek veikta tikai kā galējs līdzeklis, kad ar citiem alternatīviem pasākumiem nevar panākt to pašu rezultātu, un tikai pie tām iekšējās robežas daļām, kur to uzskata par nepieciešamu un samērīgu saskaņā ar Šengenas Robežu kodeksu. Ja tiek nodrošināti tādi paši rezultāti drošības jomā, prioritāte būtu jāpiešķir policijas pilnvaru izmantošanai, jo šis pasākums mazākā mērā ietekmē personu brīvu pārvietošanos un preču brīvu apriti. Attiecīgajām dalībvalstīm būtu jāziņo attiecīgi pārējām dalībvalstīm, Eiropas Parlamentam un Komisijai.
            
            
               3.Robežkontrolei arī turpmāk vajadzētu būt mērķorientētai, balstītai uz pastāvīgi atjauninātu riska analīzi un izlūkdatiem, un tās tvērumam, biežumam, vietai un laikam būtu jāaprobežojas ar to, kas ir noteikti nepieciešams, lai reaģētu uz nopietno apdraudējumu un aizsargātu sabiedrisko kārtību un iekšējo drošību. Dalībvalstij, kura veic iekšējo robežu kontroli saskaņā ar šo īstenošanas lēmumu, katru nedēļu būtu jāpārskata kontroļu nepieciešamība, biežums, vieta un laiks, jāpielāgo kontroļu intensitāte novērstā apdraudējuma līmenim, vajadzības gadījumā pakāpeniski tās atceļot, un katru mēnesi nekavējoties jāziņo Komisijai un Padomei.
            
         
         
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  Hronoloģiskā secībā Vācijā, Austrijā, Slovēnijā, Ungārijā, Zviedrijā, Norvēģijā un Dānijā.
               
               
                  
                     (2)
                  Komisijas 2016. gada 4. maija priekšlikums Padomes Īstenošanas lēmumam, kurā izklāstīts ieteikums par iekšējo robežu pagaidu kontroli ārkārtas apstākļos, kas apdraud Šengenas zonas vispārējo darbību, COM(2016)275 final.
               
               
                  
                     (3)
                  Padomes 2016. gada 12. maija Īstenošanas lēmums (ES) 2016/894, ar ko izklāsta ieteikumu par iekšējo robežu pagaidu kontroli ārkārtas apstākļos, kas apdraud Šengenas zonas vispārējo darbību (OV L 151, 8.6.2016., 8.-11. lpp.).
               
               
                  
                     (4)
                  Komisijas 2016. gada 4. marta paziņojums Eiropas Parlamentam, Eiropadomei un Padomei „Atpakaļceļš uz Šengenu – Ceļvedis”, COM(2016)120 final.
               
               
                  
                     (5)
                  Padomes 2016. gada 11. novembra Īstenošanas lēmums (ES) 2016/1989, ar ko izklāsta ieteikumu par iekšējo robežu pagaidu kontroles pagarināšanu ārkārtas apstākļos, kas apdraud Šengenas zonas vispārējo darbību (OV L 306, 15.11.2016, 13.-15. lpp.), un Padomes 2017. gada 7. februāra Īstenošanas lēmums (ES) 2017/246, ar ko izklāsta Ieteikumu par iekšējo robežu pagaidu kontroles pagarināšanu ārkārtas apstākļos, kas apdraud Šengenas zonas vispārējo darbību (OV L 36, 11.2.2017, 59. - 61. lpp.).
               
               
                  
                     (6)
                  Komisijas 2017. gada 25. janvāra paziņojums Eiropas Parlamentam, Eiropadomei un Padomei „Migrācija Vidusjūras centrālās daļas maršrutā – Migrācijas plūsmu pārvaldība, dzīvību glābšana”, JOIN(2017) 4 final.
               
               
                  
                     (7)
                  Komisijas 2017. gada 3. maija  trešais ziņojums Eiropas Parlamentam, Eiropadomei un Padomei par Eiropas Robežu un krasta apsardzes aģentūras darbības sākšanu, COM(2017)219 final. 
               
               
                  
                     (8)
                  Komisijas 2016. gada 8. decembra ieteikums, kas adresēts dalībvalstīm saistība ar pārsūtīšanas atsākšanu uz Grieķiju saskaņā ar Regulu (ES) Nr. 604/2013, C(2016) 8525 final.
               
               
                  
                     (9)
                  Sk. Šengenas Robežu kodeksa 29. panta 1. punktu, kurā noteikts, ka iekšējo robežu kontroles atjaunošanas sākotnējo periodu var pagarināt ne vairāk kā trīs reizes.
               
               
                  
                     (10)
                  OV L 77, 23.3.2016., 1. lpp.
               
               
                  
                     (11)
                  Komisijas 2017. gada 2. marta piektais  ziņojums Eiropas Parlamentam, Eiropadomei un Padomei par ES un Turcijas paziņojuma īstenošanā gūto progresu, COM(2017)204 final.